### Retningslinjer for Klub 32 (revideret sommer 2018)

### Optagelse i klubben

**Top 12 i sæsonen**

* De 12 bedst placerede par i den sideløbende pladscifferberegning (Grand Prix), har automatisk ret til en plads i klubben næste sæson. Alle turneringer tæller med.
* Hvis der dannes nye makkerskaber, vil par hvor begge spillere har kvalificeret sig til den kommende sæson, automatisk have en plads.
* Primo april rundsendes liste på klubaftenen, hvor man tilkendegiver (foreløbigt) om man ønsker at spille i næste sæson, uanset det endelige udfald af Grand Prix.
* Man skal senest den sidste spilleaften give endeligt tilsagn om, om man ønsker at spille den kommende sæson.

**Øvrige par/regler fra sæsonen**

* Hvis et spilleberettiget par opløses, og de begge ”parrer” sig med en ikke-spilleberettiget spiller, skal begge par kvalificere sig gennem majturneringen.
* Det er muligt at et par kan bestå af 3 spillere:
  + Hvis ikke alle 3 er spilleberettigede skal 3-mandsparet godkendes af Oldermandsrådet
  + Det skal meddeles hvilke 2 af spillerne der har pladsen i K32
  + 3.manden kan ikke være substitut på andre par i løbet af sæsonen
* Hvis et par ikke har spillet sammen mindst 2/3 af årets spilleaftener vil man fortabe retten til en plads, uanset om man har kvalificeret sig via ”Grand Prix”. Oldermandsrådet kan dispensere herfra ved force majeure, bl.a. ifm. længere sygdomsforløb, landsholdsarbejde, internationale turneringer mv.

**Nye par (og placering 13-16 i Grand Prix)**

* Par som spiller på 1. eller 2. divisionshold (og som ikke er rykket ud af Klub 32 i den netop afsluttede sæson) har ret til en plads i klubben. Et ønske om optagelse ad denne vej, skal meddeles Oldermændene inden udgangen af april måned.
* Øvrige par kvalificerer sig via Århus BKs majturnering, der skal som udgangspunkt være minimum 2 pladser at spille om, i særlige tilfælde kan oldermændene ændre denne forudsætning.
* Nye par skal senest anden spilleaften i majturneringen meddele, at de vil bruge majturneringen til kvalifikation.
* Derudover kan oldermændene uddele wild cards til par, såfremt det skønnes at:
  + Parret har udvist talent, potentiale og seriøsitet, som kan udvikles ved deltagelse i klubben
  + I tilfælde af at der er mere end 4 ledige pladser, kan der tildeles pladser til par som vurderes at kunne højne niveauet i klubben.
* Kvalifikationspar skal spille sammen i mindst 75% af majturneringen. Der er fri tilgang til at benytte substitutter én aften, men substitutterne kan max indgå med samme %-score som gennemsnittet af de 3 øvrige aftener. (*Tæller fuldt i Maj-turneringens resultat*).
* Præmisserne for kvalifikationsmulighederne i majturneringen skal være kendte, inden den starter

### Turnerings- og oprydningsansvarlig

Der er udpeget/lønnet en turneringsansvarlig der sikrer:

* Kort og turneringstilrettelæggelse er klar til start kl. 19
* Bridgeur administreres og tidsoverskridelser påpeges og noteres jf. nedenstående retningslinjer
* Oprydning efter hver spilleaften

### Turneringsledertilkaldelser og appeller

Den turneringsansvarlige fungerer som turneringsleder. Ved forfald/involveret forsøger klubbens øvrige medlemmer at agere turneringsleder.

Der nedsættes ad hoc Appelkomite (MAK) hvis nødvendigt.

Alle afgørelser kan appelleres til Distrikt Østjylland ved udfyldelse af en appelformular.

### Meldekort

Hvert par skal udfylde to eks. af de store DBF meldekort, som opbevares i klubben og medbringes 1. spilleaften.

### Strafpoint

Det forventes, at **alle** spillere i klubben **aktivt** medvirker til at:

* Tidsgrænser/starttidspunkter bliver overholdt.
* Klubbens turneringer gennemføres uden gene for øvrige spillere og uden at skabe unødige arbejdsbyrder for klubledelsen.

Tidsoverskridelser medfører strafpoint, som følger reglerne for DBFs divisionsturneringer. (der kan gives dispensation ved force majeure)

Tidsoverskridelser medfører endvidere, ved 2.overskridelse i sæsonen tillæg af 5 strafpoint i Grand Prix, også ved fremtidige overskridelser.

Der spilles med bridgeur, som startes kl. 19.00.

Det er alle klubbens spillere der skal håndhæve disse regler, det forventes at man selvangiver overskridelser der medfører straf - turneringslederen tildeler straffen.

### Resultatformidling

Resultaterne af klubbens turneringer herunder multihold og Grand Prix publiceres på Aarhus BKs hjemmeside

**Oldermandsråd og generalforsamling**

Klub 32´s reglement må ikke stride mod vedtægterne for Århus BK.

Der nedsættes et Oldermandsråd bestående af mindst 3 af klubbens erfarne medlemmer – Oldermandsrådet vælges på Klub 32´s uformelle generalforsamling som afholdes ifm. årsafslutningen (sidste spilleaften) – her vedtages også evt. ændringer til kommende sæsons turneringer samt ændringer til ovenstående reglement

Oldermandsrådet sikrer den administrative udmøntning af ovenstående reglement, der er tilgængeligt på Århus BK´s hjemmeside under fanen ”Klubberne, K32”.